MTC โชว์กำไร Q2/62 ทะลุ 1 พันลบ.รับยอดปล่อยสินเชื่อใหม่ตามเป้า ปักหมุดคุม NPL ไม่เกิน 2%
MTC โชว์กำไร Q2/62 ทะลุ 1 พันลบ.รับยอดปล่อยสินเชื่อใหม่ตามเป้า ปักหมุดคุม NPL ไม่เกิน 2%
MTC โชว์กำไร Q2/62 ทะลุ 1 พันลบ.รับยอดปล่อยสินเชื่อใหม่ตามเป้า ปักหมุดคุม NPL ไม่เกิน 2%
8 ส.ค. 2562

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า ภาพรวมผลการดำเนินงานงวดไตรมาส 2/62 มีกำไรสุทธิ 1,021  ล้านบาท เพิ่มขึ้น 12% จากงวดเดียวกันปีก่อนที่มีกำไรสุทธิ 912 ล้านบาท  ขณะที่มีรายได้รวมอยู่ที่ 3,071 ล้านบาท เพิ่มขึ้น 21% จากงวดเดียวกันปีก่อนมีรายได้รวมอยู่ที่ 2,536 ล้านบาท
สำหรับในงวดผลการดำเนินงาน 6 เดือนแรกของปี 62 มีกำไรสุทธิ 2,026 ล้านบาท เพิ่มขึ้น 16% จากงวดเดียวกันปีก่อนที่มีกำไรสุทธิ 1,746  ล้านบาท ส่วนรายได้รวม อยู่ที่ 5,928 ล้านบาท เพิ่มขึ้น 21% จากงวดเดียวกันปีก่อนที่มีรายได้รวมอยู่ที่ 4,884 ล้านบาท  ปัจจัยที่สนับสนุนให้กำไรเพิ่มขึ้น เนื่องจากพอร์ตสินเชื่อของบริษัทฯ เติบโต จากการเปิดสาขาอย่างต่อเนื่อง
“ภาพรวมของความสามารถในการทำกำไรในช่วงครึ่งปีแรกใกล้เคียงกับเป้าหมายที่วางไว้ โดยบริษัทยังคงรักษาการเติบโตของกำไรไว้ได้” นายชูชาติ กล่าว
นายชูชาติ กล่าวเพิ่มว่า แผนการดำเนินงานช่วงครึ่งปีหลัง ขอดูภาวะเศรษฐกิจของประเทศโดยเฉพาะปัญหาภัยแล้งก่อนตัดสินใจว่าจะเร่งการปล่อยสินเชื่อในครึ่งปีหลังหรือไม่ ทั้งนี้เนื่องจากถ้าภาวะเศรษฐกิจไม่ดี ความสามารถในการชำระเงินของลูกค้าย่อมจะลดลงตามไปด้วย อันจะนำมาซึ่งปัญหาหนี้ค้างชำระ และเป็นหนี้เสียหรือ NPL ในที่สุด
ดังนั้น การปล่อยสินเชื่อทะเบียนรถในครึ่งปีหลัง บริษัทจึงต้องเพิ่มความระมัดระวังและคัดกรองลูกค้าให้มากขึ้นเป็นพิเศษ นอกจากนี้บริษัทฯเตรียมขยายการให้บริการสินเชื่อเช่าซื้อรถจักรยานยนต์ เพื่อต่อยอดธุรกิจ และตอบสนองความต้องการลูกค้าอย่างครบวงจร จากฐานลูกค้าเก่าที่มีกว่า 2 ล้านรายทั่วประเทศ
ขณะที่เป้าหมายของยอดปล่อยสินเชื่อใหม่ในปี 2562 จะเติบโตประมาณ 30-35% หรือคิดเป็นเม็ดเงินปล่อยใหม่ 90,000-100,000 ล้านบาท ผลักดันรายได้และกำไรในปีนี้  และวางเป้าหมายคุมสัดส่วนหนี้ที่ไม่ก่อให้เกิดรายได้ (NPL) ไม่เกิน 2% ขณะที่แผนเปิดสาขาในปีนี้ยังคงเป้าที่ 600 สาขา  โดยในขณะนี้มีสาขาทั้งหมด 3,739 สาขา และในปี 2563 จะมีสาขาเป็น 4,500 สาขา ทั่วประเทศ